## Uredba o osnivanju Agencije za obrazovanje odraslih

### NN 59/2006 (29.5.2006.), Uredba o osnivanju Agencije za obrazovanje odraslih

# VLADA REPUBLIKE HRVATSKE

**1430**

Na temelju članka 12. stavka 2. Zakona o ustanovama (»Narod­ne novine«, br.
76/93, 29/97 i 47/99), Vlada Republike Hrvatske je na sjednici održanoj 25.
svibnja 2006. godine donijela

## UREDBU

### O OSNIVANJU AGENCIJE ZA OBRAZOVANJE ODRASLIH

Članak 1.

Ovom Uredbom osniva se Agencija za obrazovanje odraslih (u daljnjem tekstu:
Agencija), kao javna ustanova, te se uređuje djelat­nost, ustrojstvo, prava,
obveze i izvori sredstava Agencije.

Članak 2.

(1) Djelatnost Agencije je praćenje, razvoj, vrednovanje i unaprjeđenje
obrazovanja odraslih.
(2) U obavljanju djelatnosti iz stavka 1. ovog članka, Agencija:
1. obavlja analitičke i razvojne poslove u djelatnosti obrazovanja odraslih
2. usklađuje prijedloge stručnih tijela
3. obavlja nadzor nad stručnim radom ustanova za obrazovanje odraslih
4. obavlja stručnu i savjetodavnu djelatnost
5. provodi stručno osposobljavanje i usavršavanje zaposlenih u području
obrazovanja odraslih
6. inovira, prati i vrednuje provedbu programa obrazovanja odraslih
7. potiče suradnju i sudjeluje u provedbi programa i projekata vezanih za
područje obrazovanja odraslih
8. vodi bazu podataka i osigurava informacije za tijela državne uprave i
nadležno ministarstvo o evidenciji i drugim važnim podacima vezanim za praćenje
stanja i razvoj djelatnosti obrazovanja odraslih
9. priprema analize poslovnih procesa djelatnosti
10. utvrđuje kriterije za uspostavu, provođenje i nadzor sustavnog financiranja
obrazovanja odraslih u programskom, investicijskom i materijalnom poslovanju.

Članak 3.

(1) Osnivač Agencije je Republika Hrvatska. Osnivačka prava i dužnosti u ime
osnivača obavlja ministarstvo nadležno za obrazovanje.
(2) Agencija ima svojstvo pravne osobe i upisuje se u sudski registar.
(3) Sjedište Agencije je u Zagrebu.
(4) Skraćeni naziv Agencije je: AOO
(5) Agencija može osnivati podružnice, s time da se njihova djelatnost uređuje
Statutom Agencije.

Članak 4.

(1) Unutarnji ustroj, detaljna djelatnost Agencije, ovlasti i način odlučivanja
tijela Agencije, osnivanje i djelatnost podružnica Agencije, te druga pitanja od
značenja za obavljanje djelatnosti i poslovanje Agencije uređuju se Statutom
Agencije.
(2) Statut Agencije donosi Upravno vijeće Agencije, uz suglasnost osnivača, a na
prijedlog ravnatelja Agencije.

Članak 5.

(1) Agencija stječe sredstva za obavljanje svoje djelatnosti iz državnog
proračuna Republike Hrvatske i iz drugih prihoda.
(2) Za osnivanje i početak rada Agencije osigurana su sredstva u državnom
proračunu.

Članak 6.

Tijela Agencije su Upravno vijeće, Stručno vijeće i ravnatelj Agencije.

Članak 7.

(1) Agencijom upravlja Upravno vijeće, koje čini predsjednik i šest članova.
(2) Članove Upravnog vijeća imenuje Vlada Republike Hrvatske, na razdoblje od
četiri godine, na prijedlog ministra nadležnog za obrazovanje.
(3) Upravno vijeće donosi godišnji Program rada Agencije, kojim se detaljno
uređuju aktivnosti i poslovi Agencije za kalendarsku godinu, nadzire izvršenje
Programa, odlučuje o financijskom planu, donosi završni račun Agencije, određuje
vrstu usluga koje Agencija pruža uz naknadu i utvrđuje visinu naknade za pružene
usluge, te obavlja i druge poslove u skladu sa Statutom Agencije.
(4) Način donošenja odluka Upravnog vijeća i druga pitanja u vezi s radom
Upravnog vijeća uređuju se Statutom Agencije.

Članak 8.

(1) Stručno vijeće raspravlja i odlučuje o stručnim pitanjima rada Agencije,
daje Upravnom vijeću i ravnatelju mišljenja i prijedloge glede organizacije rada
i uvjeta za razvitak djelatnosti, te drugih poslova određenih zakonom, aktom o
osnivanju i Statutom Agencije.
(2) Sastav, način donošenja odluka Stručnog vijeća i druga pitanja u vezi s
radom Stručnog vijeća uređuju se Statutom Agencije.

Članak 9.

(1) Agenciju zastupa i predstavlja ravnatelj Agencije.
(2) Ravnatelj organizira i vodi rad i poslovanje Agencije, poduzima sve pravne
radnje u ime i za račun Agencije, zastupa Agenciju u svim postupcima pred
sudovima, upravnim i drugim državnim tijelima te pravnim osobama s javnim
ovlastima, a u granicama svojih ovlasti može dati punomoć drugoj osobi za
zastupanje Agencije u pravnom prometu.
(3) Ravnatelj Agencije ne može bez posebne ovlasti Upravnog vijeća nastupati kao
druga ugovorna strana i s ustanovom sklapati ugovore u svoje ime i za svoj
račun, u svoje ime a za račun drugih osoba, ili u ime i za račun drugih osoba.
(4) Ravnatelja Agencije imenuje i razrješava Upravno vijeće Agencije na
razdoblje od četiri godine, na način i u postupku utvrđenom Statutom Agencije.
(5) Na prijedlog ravnatelja Agencije, Upravno vijeće imenuje zamjenika
ravnatelja, na način i u postupku utvrđenom Statutom Agencije.
(6) Zamjenik ravnatelja Agencije zamjenjuje ravnatelja u slučaju njegove
odsutnosti ili spriječenosti i obavlja druge poslove određene Statutom Agencije.
(7) Uvjeti koje mora ispunjavati ravnatelj Agencije i zamjenik ravnatelja
Agencije odredit će se Statutom Agencije.

Članak 10.

(1) Vlada Republike Hrvatske će, na prijedlog ministra nadlež­nog za
obrazovanje, imenovati privremenog ravnatelja Agencije u roku od 30 dana od dana
stupanja na snagu ove Uredbe. Mandat privremenog ravnatelja Agencije traje do
imenovanja ravnatelja Agencije, a ne dulje od šest mjeseci.
(2) Privremeni ravnatelj donijet će privremeni Statut Agencije, obaviti poslove
u vezi s upisom Agencije u sudski registar i organizirati početak rada Agencije.
(3) Privremeni Statut iz stavka 2. ovog članka primjenjivat će se do stupanja na
snagu Statuta kojeg će donijeti Upravno vijeće Agencije u skladu s člankom 4.
stavkom 2. ove Uredbe.

Članak 11.

Agencija vodi poslovne knjige i sastavlja financijske izvještaje prema propisima
kojima se uređuje način vođenja računovodstva proračunskih korisnika.

Članak 12.

Agencija ne može bez suglasnosti osnivača steći, opteretiti ili otuđiti
nekretninu i drugu imovinu ili sklapati pravne poslove čija je vrijednost veća
od vrijednosti utvrđene Statutom Agencije.

Članak 13.

Nadzor nad zakonitošću rada Agencije obavlja ministarstvo nadležno za
obrazovanje.

Članak 14.

Ova Uredba stupa na snagu osmog dana od dana objave u »Narodnim novinama«.

Klasa: 602-07/06-01/01
Urbroj: 5030104-06-1
Zagreb, 25. svibnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur.**, v. r.

Uredba, NN 59/2006-1430
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)